
A szív ösztrogénhiányos állapotát jellemző csökkent iszkémia-tolerancia az intracelluláris kalciumháztartás sérülésének következménye

Bevezetés: A női nemi hormonok kardioprotektív hatása jól ismert, azonban azt, hogy ebben szerepet játszik-e az ösztrogén intramiokardiális Ca2+i -háztartásra gyakorolt hatása, máig csak kevesen vizsgálták. Vizsgálatunk célja az ösztrogénhiányos állapot kardiális Ca2+i-tranziensre, valamint a szív iszkémia-tűrésére gyakorolt hatásainak tisztázása volt.
Módszerek: Petefészekirtott és álműtött (kontroll, K n=8) nőstény patkányok szívműködését vizsgáltuk. A petefészekirtott állatok egy része 10 hetes ösztrogénpótló terápiában (ERT n=9) részesült (ösztradiol propionát 450 µg/ttkg im. hetente), másik részük kezelést nem kapott (OVX n=10). Ezt követően a szíveket izoláltuk, és Langendorff szerint perfundáltuk. Az izolált szíveket 30 perc teljes iszkémiának vetettük alá, amit 30 perc reperfúzió követett. Mértük a bal kamrai nyomást és Indo-1 felszíni fluorometriával a Ca2+i tranzienseket. Western blot technikával meghatároztuk a szarkoplazmás retikulum (SR) Ca2+-transzportjáért felelős kulcsenzimek expresszióját.
Eredmények: Preiszkémiás mérések: a hemodinamikai teljesítmény hasonló volt a csoportokban. Az OVX csoport esetében lassult a Ca2+ szekvesztráció üteme, az ERT csoportban ez normalizálódott (-dCa2+i/dtmax: K:9,7±2,1; OVX:7,4±2,3; ERT:9,6±1,9 x10-3 nM/s, p<0,05). Iszkémiás periódus: az OVX csoportot kifejezett iszkémiás kontraktúra és magasabb [Ca2+i] jellemezte (Bal kamrai P: K:28±8; OVX:36±8; ERT:25±6 Hgmm, illetve [Ca2+i]: K:481±44; OVX:580±57; ERT:456±45 nM a 30 perc iszkémia végén, p<0,05). Reperfúzió: Az OVX csoportban a Ca2+i felszabadulás és szekvesztráció üteme elmaradt a kontrolltól. Az ERT csoportban mind a kontraktilis és luzitróp funkció, mind a Ca2+i-tranziensek tekintetében kontrollhoz hasonló értékeket mértünk (+dCa2+i/dtmax: K:17,4±5,3; OVX:12,1±3,8; ERT:18,1±5,5; -dCa2+i/dtmax: K: 6,6±2,1; OVX:4,3±1,7; ERT:6,3±1,8 x10-3 nM/s a 30 perc reperfúzió végén, p<0,05). A fehérje-expresszió vizsgálata a SR Ca2+ATPázának (SERCA2a) funkcióromlását támasztja alá.
Következtetés: Az ösztrogénhiányos állapot a miokardiális Ca2+-transzport dinamikájának csökkenéséhez, sérült SERCA2a funkcióhoz vezet, mely rontja a szív iszkémia-tűrését. Ennek megfelelően az OVX állatok szívében fokozott iszkémiás kontraktúrát, valamint reperfúzió alatt a hemodinamikai funkció csökkent restitúciós képességét láttuk. Ösztrogénpótlással ezen elváltozások meggátolhatók, az ösztrogének kardioprotektív hatásainak egyik mechanizmusa a szív Ca2+i-homeosztázisának védelme.



